ועדת החוקה, חוק ומשפט, כנסת 20, פרוטוקול מספר 687, 2018-10-23 10:00

זאב בנימין בגין: אני פותח את הישיבה.

זאב בנימין בגין: בוקר טוב לכולם, אנחנו בדיון הקרוי דיון מהיר של חברת הכנסת רוזין בנושא: רב סירב לתת היתר נישואים לבנן של זוג אימהות, ותחת אותה כותרת הצעה של חברת הכנסת מרב מיכאלי – פרוטוקול מס' 687.

זאב בנימין בגין: אני פותח את הדיון.

בצלאל סמוטריץ': הצעה לסדר.

זאב בנימין בגין: הצעה לסדר של חבר הכנסת בצלאל סמוטריץ, בבקשה.

בצלאל סמוטריץ': תודה רבה, אדוני היושב-ראש.

בצלאל סמוטריץ': מאחר ומדובר בנושא משפטי שתלוי ועומד בערכאה שיפוטית, נכון לעכשיו בבית הדין הרבני, ונדמה לי אפילו ערעור בבית הדין הרבני העליון, עקרון הסוביודיצה מחייב שהכנסת לא תדון בעניין.

בצלאל סמוטריץ': לדיון הזה עלולה להיות השפעה פסולה על ההליך המשפטי.

בצלאל סמוטריץ': כמדומני שהמקובל במקרים דומים, ואני זוכר את זה כחבר נשיאות הכנסת, לא פעם ולא פעמיים עולים נושאים לדיון שנמצאים בהליך שיפוטי, והכלל הוא – אני לא נכחתי בדיון שבו הנושא הזה אושר ואני לא יודע מה היו השיקולים של הנשיאות, אבל לדעתי על פי הכללים הנהוגים אין מן הראוי שהכנסת תדון בכך.

בצלאל סמוטריץ': צריך לתת למערכת השיפוטית של בתי הדין שאיננה שונה מהמערכת השיפוטית האחרת לסיים את עבודתה, לפסוק את פסק דינה.

בצלאל סמוטריץ': אחר כך אם לכנסת יש מה לומר, כמובן פתוחה בפניה הדלת, לא תוך כדי הדיון.

זאב בנימין בגין: תודה.

זאב בנימין בגין: אומר שזו גם היתה תהייתי אתמול כאשר התבקשתי לנהל את הישיבה, ובלי לשמוע את היועץ המשפטי קיבלתי את ההודעה שיש חוות דעת משפטית המאשרת זאת.

זאב בנימין בגין: יש לנו הזדמנות לשמוע את כבוד היועץ המשפטי לוועדה עו"ד גור בליי לעניין זה ואז נדע איפה אנחנו עומדים, בבקשה.

גור בליי: הסוגיה הזו בהחלט עלתה, והועלתה גם בפני היועץ המשפטי לכנסת ספציפית גם לגבי הדיון הזה.

גור בליי: עמדתו בהקשר הזה של היועץ המשפטי לכנסת שהוא הביע אותה גם במקרים רבים אחרים כי הנושא הזה עלה, זה שמכיוון שבלא מעט מהמקרים חברי כנסת מעלים נושאים לדיון שיש להם נגיעות כאלה ואחרות להליכים משפטיים בכלל בערכאות שיפוטיות אז הגישה הכללית שלו בעניין הזה שגם באה לידי ביטוי במקרים אחרים זה שלמעט בהליכים פליליים, כי עיקרון הסוביודיצה לפי חוק בתי המשפט הוא על עניינים פליליים, אז למעט בעניינים פליליים, בהליכים אחרים ניתן לקיים דיון בוועדה אבל הדיון צריך לעסוק בסוגיה הכללית ולא לעסוק כלל בפרטי המקרה הספציפי.

בצלאל סמוטריץ': אבל הנושא הזה מדבר על מקרה ספציפי.

בצלאל סמוטריץ': לא הגדירו את זה: סירובה של הרבנות הראשית להעניק היתרים.

בצלאל סמוטריץ': מדובר על מקרה ספציפי, זו הכתבה ב"וואלה" – זה נושא הדיון.

זאב בנימין בגין: הנושא עכשיו הוא: רב סירב, לא סירובה של הרבנות.

בצלאל סמוטריץ': לא, אבל פורסם ב"וואלה" כי אם פנתה לבית הדין הרבני בתל אביב לקבל מראש אישור לכך שבנה וכו' וכו' - -

יעל גרמן: אבל הכותרת היא: רב סירב לתת היתרים.

בצלאל סמוטריץ': רגע.

בצלאל סמוטריץ': - - מפרטי המקרה עולה כי לא היתה כל סיבה לפסול את כשירות הילד להתחתן.

בצלאל סמוטריץ': איך אפשר לדון בלי לדון על פרטי המקרה?

יעל גרמן: אפשר.

זאב בנימין בגין: גור, בבקשה.

גור בליי: גם במקרים אחרים כשהיו דיונים מהירים, הרבה פעמים יצאו מאירוע מסוים, אבל ההנחיה בעניין הזה של היועץ המשפטי לכנסת שהיה גם בשיח בעניין הזה עם היועץ המשפטי לממשלה זה שהשיח, גם אם הנושא במקור יצא מאירוע מסוים, הוא יכול לעסוק בסוגיה הכללית, בשאלה מתי ניתן היתר הנישואין הזה באופן כללי מראש, מה הקריטריון - דברים יותר כלליים - ולא לעסוק בכלל בפרטי המקרה.

גור בליי: שוב, מאחר ואין פה עניין של השפעה על תהליך פלילי תלוי ועומד, אפשר לדון בנושא הזה בצורה כללית בלי להיכנס לפרטי המקרה.

גור בליי: אגב, זה עולה בהרבה מאוד מקרים אחרים כי הרבה מאוד דברים מגיעים לבתי המשפט, תלויים ועומדים לאורך זמן בבתי המשפט, והם מעוררים עניין גם בכנסת ורוצים לקיים עליהם דיונים, בין אם זה דברים שמתעוררים בבג"צ או בערכאות אחרות.

גור בליי: זו מבחינת הייעוץ המשפטי לכנסת ההנחיה בהקשר הזה, וגם פה צריך להקפיד על הדבר הזה.

יעל גרמן: זאת אומרת, אין מניעה, מבלי לרדת לפרטי המקרה אלא באופן כללי.

גור בליי: אין מניעה, אבל יש מניעה להיכנס לפרטים ולשיקולי השופטים או הדיינים.

בצלאל סמוטריץ': יש לי עוד שאלה.

בצלאל סמוטריץ': איך נדון עכשיו מבלי שיש מישהו שיציג לנו את המקרה?

בצלאל סמוטריץ': המציעה איננה כאן, תיכף עשר דקות.

זאב בנימין בגין: לא יהיה, לא יהיה.

זאב בנימין בגין: בלי שיהיה, לא יציגו.

זאב בנימין בגין: אין לנו הרבה זמן, ומכיוון שאין לנו הרבה זמן, אני אסביר את שתי התהיות שלי: האחת היתה עקרונית, ושאלתי השנייה היתה בנוסח שבועת הרופאים: קודם כל, אל תזיק.

זאב בנימין בגין: אני העליתי את החשש שהדיון הזה יזיק לעותרת שמא ייווצר אקלים מסוים בעקבות דברים שיישמעו בדיון.

זאב בנימין בגין: אני ביקשתי לבקש במפורש את אישורה של העותרת לדיון הזה לאחר שהיא תתייעץ עם מי שהיא מוצאת לנכון להתייעץ, והתשובה שקיבלנו בערב, שקיבל אותה מנהל הוועדה, היא שאכן העותרת מבקשת לקיים.

בצלאל סמוטריץ': להשפיע דרך דיון בוועדה.

זאב בנימין בגין: לא, ההשפעה יכולה להיות הפוכה.

זאב בנימין בגין: לכן, זו התשובה שקיבלתי.

זאב בנימין בגין: לאור היעדר מישהו שיציג את הנושא הזה, אני אציע לסגור את הדיון לא לפני ש - - -

יעל גרמן: אני מוכנה להציג את הנושא.

זאב בנימין בגין: לא כדאי.

יעל גרמן: מדוע לא?

יעל גרמן: מדוע לא? אני מבקשת ל - - -

זאב בנימין בגין: לא, לא.

זאב בנימין בגין: אנחנו בעוד - - -

בצלאל סמוטריץ': אין מי שיציג את הדיון.

בצלאל סמוטריץ': האיחור - - -

זאב בנימין בגין: כן, כן.

יעל גרמן: אני מוכנה להציג.

בצלאל סמוטריץ': את לא מציעה.

זאב בנימין בגין: השעה 10:15, הסתיימה רבע השעה הלא האקדמאית.

יעל גרמן: לא, רגע.

יעל גרמן: אדוני היושב-ראש, אני רוצה להעלות משהו לסדר היום, הצעה לסדר היום.

זאב בנימין בגין: סליחה, אני מבקש.

זאב בנימין בגין: אני הודעתי לפני דקות אחדות.

זאב בנימין בגין: המבקשות קיבלו התראה לא אחת שאנחנו עלולים לסגור את הדיון.

זאב בנימין בגין: מבחינת הפרוצדורה לא נוכל להמתין יותר, ואני אסגור את הדיון.

בצלאל סמוטריץ': תודה רבה, אדוני היושב-ראש.

יעל גרמן: אבל אדוני היושב-ראש, האם אני יכולה לשאול האם - - -

בצלאל סמוטריץ': אין, אין, הדיון נסגר.

יעל גרמן: סליחה, האם אני - - -

זאב בנימין בגין: לא, לא.

זאב בנימין בגין: זה לא ייתכן.

זאב בנימין בגין: אני סגרתי את הישיבה.

זאב בנימין בגין: תודה רבה.

בצלאל סמוטריץ': תודה.

יעל גרמן: סליחה, אם אני יכולה לשאול שאלה ולפני שהדיון נסגר אני מבקשת לשאול את השאלה כי יש לזה רלוונטיות.

זאב בנימין בגין: שאלה, בבקשה.

זאב בנימין בגין: הדיון נסגר.

זאב בנימין בגין: יעל, אבל הדיון נסגר.

יעל גרמן: אני רוצה לשאול את היועץ המשפטי האם רק המציעות יכולות להציג את הנושא, האם מישהי אחרת לא יכולה להציג את הנושא במקומן?

יעל גרמן: זו שאלתי וזה רלוונטי מאוד להמשך ולהחלטה שלך.

יעל גרמן: סליחה, האם אני יכולה לקבל תשובה לשאלה שלי.

יעל גרמן: בוא נאמר שמציע או מציעה נעדר מחמת - - -

גור בליי: אין מניעה - - -